### NN 151/2023 (18.12.2023.), Odluka o porezima Općine Bilje

Općina Bilje

2200

Na temelju članka 19. izmijenjenog Zakona o porezu na dohodak (»Narodne novine« broj 115/16, 106/18, 121/19, 32/20, 138/20, 151/22 i 114/23 – dalje u tekstu: Zakon) i članka 34. Statuta Općine Bilje (»Službeni glasnik«, Općine Bilje, broj: 5/13, 3/14, 2/18., 3/18 – pročišćen tekst, 2/20, 2/21., 7/23. i 03/23. – pročišćen tekst), Općinsko vijeće Općine Bilje na svojoj 23. sjednici, održanoj 6. prosinca 2023. godine, donijelo je

ODLUKU

O POREZIMA OPĆINE BILJE

I. OPĆA ODREDBA

Članak 1.

Ovom se odlukom utvrđuju stope poreza na dohodak, propisuju se vrste lokalnih poreza koji su izvori prihoda Općine Bilje, visina poreznih stopa, predmet oporezivanja porezom na korištenje javnih površina, te nadležno porezno tijelo za utvrđivanje, evidentiranje, nadzor, naplatu i ovrhu radi naplate poreza.

II. STOPE POREZA NA DOHODAK

Članak 2.

Utvrđuju se visina poreznih stopa (više i niže) za godišnji porez na dohodak:

|  |  |
| --- | --- |
| Stope poreza na dohodak | |
| Niža stopa | 20 % |
| Viša stopa | 30 % |

III. VRSTE POREZA

Članak 3.

U Općini Bilje općinski porezi su:

1. Porez na potrošnju,

2. Porez na kuće za odmor,

3. Porez na korištenje javnih površina.

1. Porez na potrošnju

Članak 4.

Porez na potrošnju plaća se po stopi od 3 %.

Članak 5.

Poslove utvrđivanja, evidentiranja, nadzora, naplate i ovrhe radi naplate poreza na potrošnju obavlja Ministarstvo financija, Porezna uprava, Područni ured Osijek, Ispostava Beli Manastir.

2. Porez na kuće za odmor

Članak 6.

(1) Porez na kuće za odmor plaćaju pravne i fizičke osobe koje su vlasnici kuća za odmor, a koje se nalaze na području Općine Bilje.

(2) Porez na kuće za odmor plaća se godišnje po jednom četvornom metru korisne površine kuće za odmor:

– kuće za odmor do 20 godina starosti – 1,33 €/m2

– kuće za odmor preko 20 godina starosti i montažna kuća – 0,66 €/m2.

Članak 7.

Poslove utvrđivanja, evidentiranja, nadzora, naplate i ovrhe radi naplate poreza na kuće za odmor obavlja Ministarstvo financija, Porezna uprava, Područni ured Osijek, Ispostava Beli Manastir.

3. Porez na korištenje javnih površina

Članak 8.

(1) Porez na korištenje javnih površina plaćaju pravne i fizičke osobe koje koriste javne površine na području Općine Bilje.

(2) Za potrebe plaćanja poreza na korištenje javnih površina, javnim površinama smatraju se javne površine /površine javne namjene u vlasništvu Općine Bilje, a u sklada s općim aktom o komunalnom redu Općine Bilje.

Članak 9.

(1) Porez na korištenje javnih površina plaća se na sljedeći način:

|  |  |  |
| --- | --- | --- |
| 1. | postavljanje kioska | 238,90 € godišnje |
| 2. | postavljanje pokretnih naprava za prodaju plodina | 95,56 € godišnje |
| 3. | postavljanje pokretnih naprava za pružanje ambulantnih ugostiteljskih usluga | 95,56 € godišnje |
| 4 | postavljanje pokretnih naprava za prodaju zanatskih i drugih proizvoda | 167,23 € godišnje |
|  | dnevno | 9,56 € dan |
| 5. | ugostiteljske vrtove po m2 u vremenu |  |
|  | sezone od 15. 3. do 15. 10. | 0,53 €/m2 mjesečno, |
|  | u vremenu od 15. 10. – 15. 3. | 0,27 €/m2 mjesečno |
| 6. | postavljanje cirkuskih šatora po m2 | 0,66 €/m2 dnevno |
| 7. | postavljanje zabavnih radnji po m2 | 0,66 €/m2 dnevno |
| 8. | postavljanje reklamnih panoa/tabli | 20 % godišnje |
|  |  | od iznosa godišnjeg zakupa. |

(2) Na korištenje javnih površina za odlaganje i držanje građevinskog i drugog materijala, duže od 3 dana plaća se

1. do 10 m2 – 4,78 € mjesečno

2. za svaki daljnji m2 – 0,53 € mjesečno.

(3.) Iznimno od prethodnih stavaka ovog članka, od plaćanja poreza na korištenje javnih površina izuzimaju se aktivnosti za tradicijske, humanitarne, kulturne, sportske, odgojno-prosvjetno-edukativne, zdravstvene i turističke namjene te za ostale aktivnosti koje su u interesu Općine Bilje.

Članak 10.

Poslove utvrđivanja, evidentiranja, nadzora, naplate i ovrhe radi naplate poreza na korištenje javnih površina obavlja Ministarstvo financija, Porezna uprava, Područni ured Osijek, Ispostava Beli Manastir.

IV. PRIJELAZNE I ZAVRŠENE ODREDBE

Članak 11.

(1) Kaznene i prekršajne odredbe te odredbe o zastari, obnovi postupka i žalbenom postupku propisane Zakonom o porezu na dohodak i Zakonom o lokalnim porezima jednako se primjenjuju i za poreze propisane ovom Odlukom.

(2) Na postupak utvrđivanja i naplate prihoda od lokalnih poreza, kao i sve ostale radnje u postupku primjenjuju se odredbe Općeg poreznog zakona i Zakona o općem upravnom postupku.

Članak 12.

Ovlašćuje se nadležna organizacija platnog prometa (FINA) zadužena za raspoređivanje uplaćenih prihoda, da naknada koja pripada Ministarstvu financija, Poreznoj upravi u iznosu od 5 % od ukupno uplaćenih prihoda, obračuna i uplati u državni proračun i to do zadnjeg dana u mjesecu za protekli mjesec.

Članak 13.

Postupci utvrđivanja poreza započeti po Odluci o lokalnim porezima Općine Bilje (»Narodne novine« broj: 125/2017 i 3/2020), a koji nisu dovršeni do stupanja na snagu ove Odluke, dovršit će se prema odredbama ranije Odluke o lokalnim porezima Općine Bilje (»Narodne novine« broj: 125/2017 i 3/2020).

Članak 14.

Stupanjem na snagu ove Odluke, prestaje važiti Odluka o lokalnim porezima Općine Bilje (»Narodne novine« broj: 125/2017 i 3/2020).

Članak 15.

Ova odluka objavit će se u »Službenom glasniku« Općine Bilje i u »Narodnim novinama« i stupa na snagu s 1. siječnja 2024. godine.[1](Ova Odluka dostavit će se Ministarstvu financija Poreznoj upravi u roku od osam dana od dana njezina donošenja radi objave na mrežnim stranicama Porezne uprave i radi preuzimanja ovlasti za utvrđivanje i naplatu poreza Općine Bilje.)

Klasa: 410-19/17-01/2

Urbroj: 2158-9-01-23-16

Bilje, 6. prosinca 2023.

OPĆINSKO VIJEĆE OPĆINE BILJE

Predsjednik
 Zdenko Jumić, v. r.